פבלו קונטררס
קריירת משחק > נבחרת צ'ילה

קונטררס ערך את הופעת הבכורה שלו במדי נבחרת צ'ילה ב-17 בפברואר 1999, תחת המאמן האורוגוואי נלסון אקוסטה, במשחק ידידות מול גואטמלה, שהסתיים בשוויון 1-1.
כחצי שנה לאחר מכן, זומן קונטררס לסגל צ'ילה לקראת קופה אמריקה 1999 בפרגוואי. הוא לא שותף בהפסד 0–1 למקסיקו, ובניצחון 0–3 על ונצואלה, אך פתח בהרכב בהפסד 0–1 לברזיל. צ'ילה סיימה במקום השלישי עם המאזן הטוב מבין הבתים, והעפילה לרבע הגמר. במשחקי ההכרעה של הטורניר קונטררס לא זכה לדקות, כאשר צ'ילה ניצחה 2–3 את קולומביה, והפסידה בדו-קרב בעיטות עונשין לאורוגוואי, אחרי שוויון 1-1 לאחר הארכה. במשחק על המקום השלישי החליף קונטררס את מיגל רמירס כבר לאחר 37 דקות. צ'ילה הפסידה 1–2 למקסיקו, וסיימה האת הטורניר במקום הרביעי.
הישג השיא של קונטררס היה עם נבחרת צ'ילה האולימפית, בטורניר הכדורגל באולימפיאדת סידני (2000). קונטררס פתח ושיחק לכל אורך משחקיה של צ'ילה בטורניר, ואף נחשב לאחד ממצטייני הטורניר. צ'ילה פתחה עם ניצחון 1–4 על מרוקו, הפתיעה את ספרד עם ניצחון 1–3, והעפילה מהמקום הראשון בבית על אף הפסד 0–1 לדרום קוריאה. ברבע הגמר כבש קונטררס את השער הראשון בניצחון 1–4 על ניגריה. צ'ילה הפסידה לקמרון 2-1 בחצי הגמר, אך גברה 0–2 על ארצות הברית וזכתה במדליית הארד.
קונטררס ערך שש הופעות במדי הנבחרת במוקדמות מונדיאל 2002, מהם כשלה הנבחרת להעפיל, והמאמן החדש פדרו גרסיה בארוס בחר שלא לזמנו לסגל הנבחרת לקראת קופה אמריקה 2001. הוא נותר גם מחוץ לסגל של המאמן ג'ובנאל אולמוס לקופה אמריקה 2004, על אף שבאותה התקופה ערך עשר הופעות במסגרת מוקדמות מונדיאל 2006.
חזרתו של נלסון אקוסטה לתפקיד המאמן ב-2005 היטיבה עם קונטררס, שזומן לטורניר הבינלאומי הראשון שלו מאז האולימפיאדה, קופה אמריקה 2007. קונטררס שותף בכל ארבעת משחקיה של צ'ילה בטורניר. צ'ילה גברה 2–3 על אקוודור במשחק הראשון, נכנעה 0–3 לברזיל בשני, ועם שוויון 0-0 מול מקסיקו הבטיחה את הכרטיס לרבע הגמר בזכות המאזן הטוב מבין הקבוצות במקום השלישי בבית. לאחר ההעפלה לשלב הבא, היה קונטררס מעוררב באירוע שהיה לנקודת השפל בקריירה שלו. קונטררס, יחד עם חמישה שחקנים נוספים, היו מעורבים בתקרית בבית המלון בו שהתה הנבחרת. עובדי המלון טענו כי השחקנים, שחגגו את העפלת הנבחרת לשלב הבא, השתכרו, השליכו מזון והשחיתו ציוד במלון. צ'ילה נכנעה 1–6 לברזיל בשלב הבא, ולאחר הטורניר התפטר המאמן אקוסטה והשחקנים המעורבים הורחקו על ידי התאחדות הכדורגל הצ'יליאנית לעשרים משחקים.
כבר אחרי עשרה משחקים, חתמו השחקנים המעורבים על מכתב בו הודו על מעשיהם והביעו את התנצלותם, מה שהביא להפחתת עונשם. אחרי ביטול הרחקתו, הפך קונטררס לשחקן משמעותי בסגל של מרסלו בייאלסה, רשם חמש הופעות במוקדמות מונדיאל 2010 וסייע לנבחרתו להעפיל לטורניר הגמר לראשונה מאז מונדיאל 1998.
קונטררס זומן על ידי בייאלסה לסגל צ'ילה לטורניר הגמר. הוא שיחק דקות ספורות בלבד בשלב הבתים, כאשר עלה כמחליף בדקות הסיום בניצחון 0–1 על הונדורס, ולא שותף בניצחון 0–1 על שווייץ ובהפסד 1–2 לספרד. קונטררס פתח בהרכב בשמינית הגמר מול ברזיל, אך הוחלף במחצית המשחק בו נוצחה צ'ילה 0–3.
תחת המאמן קלאודיו בורגי, היה קונטררס לסגן הקפטן של הנבחרת, אחרי השוער קלאודיו בראבו. בורגי זימן את קונטררס לסגל לקראת קופה אמריקה 2011, בו פתח קונטררס בניצחון 1–2 על מקסיקו ובשוויון 1-1 מול אורוגוואי. הוא לא שותף בניצחון 0–1 על פרו, שנעל את שלב הבתים עם צ'ילה במקום הראשון בבית. קונטררס חזר להרכב בהפסד 1–2 לוונצואלה, שהביא להדחתה של צ'ילה מהטורניר.
משחקיו האחרונים של קונטררס בנבחרת היו במסגרת מוקדמות מונדיאל 2014. הופעתו האחרונה במדי צ'ילה הייתה בהפסד 1–3 לאקוודור במסגרת המוקדמות, ב-12 באוקטובר 2012. בסך הכול ערך קונטררס 67 הופעות במדי צ'ילה, בהן כבש שני שערים.